**Csongrád Város Polgármesterétől**

**Száma**: Ref / 15-1/ 2023.

*Témafelelős: Tóth Irén*

**ELŐTERJESZTÉS**

**Csongrád Városi Önkormányzat Képviselő-testületének**

**2023. február 23-ai ülésére**

**Tárgy:** Javaslat életmentő adrenalin autoinjektor (EpiPen) kihelyezésére Csongrád Város területén működő oktatási, nevelési és gyermekvédelmi intézmények telephelyein.

**Tisztelt Képviselő-testület!**

Bejárta a médiát a hír: csupán perceken múlt az ötéves gyermek élete, aki allergiás rohamot kapott az óvodában. Az óvónő lélekjelenlétén és a rendelkezésre álló gyógyszeren múlt, hogy nem történt tragédia.

Az egész országot megrázta annak a kisfiúnak a halála, aki januárban rosszul lett az iskolában megtartott tortázás után.

Annak érdekében, hogy Csongrádon ne fordulhasson elő hasonló tragédia, a Polgármester kezdeményezi valamennyi csongrádi oktatási intézmény – legyen az önkormányzati fenntartású vagy sem – allergia elleni EpiPen autoinjektorokkal történő ellátását, a dolgozók képzéseken való részvételét.

Az anafilaxia súlyos, életveszélyes allergiás reakció. A tünetek az allergiát kiváltó anyaggal való érintkezést követően, másodperceken vagy perceken belül jelentkeznek. Az anafilaxia a szervezet immunrendszerének túlzott reakciója valamilyen, egyébként ártalmatlan anyagra, pl. bizonyos élelmiszerekre. A szervezet ezekre reagál és védekezésként kémiai anyagokat szabadít fel.

***Az anafilaxiás reakció gyakori okai:***

***Élelmiszerek*:** pl. tej, búza, tojás, diófélék, mogyoró, pekándió, szója, hal, kagyló – ezek az élelmiszer allergének idézik elő a súlyos anafilaxiás reakciók több, mint 30%-át.

***Rovarmérgek*:** pl. méhek, darazsak, lódarazsak, poszméhek – a felnőttek több, mint 3%-a, míg a gyermekek 1%-a érintett.

***Gyógyszerek:*** pl. antibiotikumok, helyi érzéstelenítők, fájdalomcsillapítók.

***Latex:*** pl**.** kesztyűk, tapaszok, gumióvszerek.

***Fizikai stressz****hatás* (pl. edzés): Nagyon ritkán, esetlegesen más tényezőkkel együttesen.

***Ismeretlen eredetű okok***

Mi az EpiPen/ EpiPen junior adrenalin autoinjektor?

Hordozható, előretöltött, automata injekciós eszköz, amely adrenalint adagol súlyos allergiás reakció esetén. Az autoinjektort úgy tervezték meg, hogy életveszélyes anafilaxiás reakció veszélye esetén, a betegek saját maguk használhassák egy meghatározott adrenalin adag combizomba juttatására. Minden készülék csak egyszer használatos.

Négy adrenalint tartalmazó toll szükséges egy adott intézménybe, hiszen az első adag beadását követően még szükség lehet egy másikra is, és a testsúlyra is figyelemmel kell lenni.

A dolgozók első tájékoztatására és képzésére 2023. február 22.-én kerül sor, ahol a tünetek felismeréséről, az autoinjektor használatáról tartanak előadást. Gyakorlati képzés történik az EpiPen használatáról és a laikus újraélesztést is gyakorolhatják a résztvevők.

Az antiallergiás injekció beszerzése valamennyi bölcsődei, óvodai és iskolai intézmény számára elengedhetetlen, hiszen soha nem tudjuk, mikor lehet életmentő a megléte. Csongrád város területén tizenhét intézménybe kerülne kiadásra a készülék. Az első kihelyezés költsége jelen ismereteink szerint, megközelítőleg 1.200.000Ft.

Az adrenalin készülék kihelyezése, a képzések lebonyolítása, a nyomon követés a Dr. Szarka Ödön Egyesített Egészségügyi és Szociális Intézmény Egészségfejlesztési Irodájának a feladata, ahol a szabályoknak megfelelő működtetés érdekében, eljárásrendet dolgoznak ki.

Kérem a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta a „Javaslat életmentő auto - injektor (EpiPen) kihelyezésére Csongrád Város területén működő oktatási, nevelési és gyermekvédelmi intézmények telephelyein és az alábbi határozatot hozza.

1. A képviselő-testület támogatja Csongrád Város területén működő oktatási, nevelési, és gyermekvédelmi intézmények területére történő életmentő adrenalin autoinjektor (EpiPen) kihelyezését.
2. Felhatalmazza a Dr. Szarka Ödön Egyesített Egészségügyi és Szociális Intézmény Egészségfejlesztési Irodáját az eszköz kihelyezésére, a felhasználáshoz megfelelő eljárásrendek kidolgozására, a folyamatos nyomon követésre, az ismeretek szinten tartására, elméleti és gyakorlati oktatásra.

1. A gyógyszer megrendelése, lejárati idejének és helyes tárolásának követése az Egészségfejlesztési Iroda feladata eljárásrend szerint.

Határidő: azonnal

Felelős: Tóth Irén intézményvezető

Erről jegyzőkönyvi kivonaton értesítést kap:

1. Képviselő-testület tagjai

2. Tóth Irén, egészségügyi referens

Csongrád, 2023. február 15.

Bedő Tamás

polgármester